Mense besef nie wat 'afsondering' behels | Netwerk24
Mense besef nie wat 'afsondering' behels
PAARL – Wanneer 'n mens aan die koronavirus dink, bring dit allerhande bekommernisse by jou op, hetsy oor jou eie gesondheid of die gesondheid van jou familielede om jou.
Saam met die virus kom vrae oor kwarantyn en afsondering, en die idee om in dié onsekere tyd weg van jou familie te wees, bring net nog meer vrees en vrae.
Die departement van gesondheid het dit egter goedgedink om kwarantyn- en afsonderingsgeriewe te skep, maar groot onsekerheid heers steeds oor die onbekende plek waar mense moet gaan bly.
Die kwarantyn- en afsonderingsgeriewe is ingerig vir mense wat nie veilig by hul huis in afsondering kan wees nie sodat mense hul geliefdes kan beskerm deur na een van die plekke in die Kaapse Wynland te gaan.
Een van die 72 mense wat hul afsonderingstyd-perk by een van die plekke voltooi het, is die 19-jarige Hyldigard Fritz van die Paarl.
"Mense besef nie as jy by die huis in afsondering is, jy die hele tyd in een vertrek moet bly nie. Ek kon darem by die afsonderingsoord rondbeweeg en basies doen wat ek gedoen het toe ek (gesond) tuis was," sê sy.
Toe Hyldigard aangesteek het, het dit wat sy vooraf in die media oor Covid-19 gelees het, baie vrees by haar opgewek. Dit was moeilik om met daardie gedagtes te spook terwyl sy in afsondering was, maar sy is dankbaar vir almal se ondersteuning terwyl sy herstel het. "By die huis kan jy nooit 100% seker wees dat jy veilig 'isolate' nie," meen Hyldigard.
"Vertrou die proses. Vertrou die dokters en verpleegsters en volg hul raad," sê Hyldigard.
Volgens Sandra Maritz, 'n woordvoerder van die gesondheidsdepartement in die Kaapse Wynland, moet jy afsondering by 'n kwarantyn- of afsonderingsoord oorweeg veral as iemand in jou huishouding ouer as 55 is of iemand diabetes of 'n ander onderliggende siektetoestand het. "Ouer mense en mense met kroniese toestande kan baie siek word as hulle Covid-19 kry," waarsku Maritz.